ভারতের মতোই চীন বাংলাদেশের আরেকটি প্রতিবেশী দেশ। তবে চীনের সাথে সরাসরি বাংলাদেশের কোনো সীমান্ত নেই। চীন এবং বাংলাদেশের মাঝখানে ভারতের সেভেন সিস্টার্স নামে পরিচিত রাজ্যগুলো অবস্থিত। আয়তন, জনসংখ্যা এবং সামরিক বাহিনীর দিক দিয়ে চীন বিশাল একটি দেশ। চীনের জনসংখ্যা সবচেয়ে বেশি এবং সেখানে বসবাস করে প্রায় একশত ত্রিশ কোটি মানুষ। ভারতের মতো চীনও পারমাণবিক অস্ত্রে সমৃদ্ধ একটি দেশ। চীন জাতিসংঘ নিরাপত্তা পরিষদের স্থায়ী সদস্য এবং ভেটো ক্ষমতার অধিকারী দেশ। চীনের অর্থনীতি এখন পৃথিবীর সবচেয়ে বড় এবং বিকাশমান অর্থনীতি। চীনের উৎপাদিত পণ্য সারা পৃথিবীর বাজার দখল করেছে। রপ্তানির ক্ষেত্রে চীনের অবস্থান এখন পৃথিবীর শীর্ষে। পাশাপাশি বিশ^ রাজনীতিতে চীন এক গুরুত্বপূর্ণ ভূমিকা পালন করে চলেছে। স্বাভাবিকভাবেই চীনের মতো একটি শক্তিশালী দেশের বন্ধুত্ব এবং সহযোগিতা যে কোন দেশের শান্তি, স্থিতিশীলতা, উন্নয়ন এবং নিরাপত্তার জন্য যেমন অত্যন্ত সহায়ক, ঠিক তেমনিভাবে তার শত্রুতা এবং অসহযোগিতা যে কোনো দেশের শান্তি, স্থিতিশীলতা, উন্নয়ন এবং নিরাপত্তার জন্য বিরাট এক হুমকি। বাংলাদেশের সাথে চীনের বরাবরই একটি ভালো সম্পর্ক বিরাজমান। বাংলাদেশ এবং চীনের নেতারা নিয়মিতভাবে একে অন্যের দেশ সফর করছেন এবং উভয় দেশের নেতারাই তাদের মধ্যকার সম্পর্ককে আরো উন্নত করার আশাবাদ ব্যক্ত করেছেন। অতীতে বাংলাদেশের অনেক বড় বড় প্রকল্প চীনের সহায়তায় নির্মিত হয়েছে। চীন বর্তমানে চট্টগ্রামের কর্ণফুলী নদীর নিচ দিয়ে টানেল তৈরির কাজ করছে এবং চট্টগ্রামের আনোয়ারায় চীন নির্মাণ করছে চায়না অর্থনৈতিক জোন। আমরা আশা করবো, অতীতের মতো বাংলাদেশের উন্নয়নে চীন আরো বেশি সহায়তা করবে এবং এর মাধ্যমে বাংলাদেশ এগিয়ে যাবে।